Trolljegeren

Trolljegeren er en norsk fantasykomedie fra 2010 regissert og skrevet av André Øvredal. Filmen er en «avslørende» liksom-dokumentar og er en spenningsfilm om tre unge filmstudenter som følger trolljegeren Hans som er ansatt i «Trollsikkerhetstjenesten» og hans hemmelige jakt på troll i norsk natur. Historien blir presentert gjennom «etterlatte klipp» fra studentene, og viser flere møter med angivelig virkelige troll, både tematisk og estetisk i samme sjanger som filmen The Blair Witch Project.

 Om filmen 
Hovedrollen som trolljegeren spilles av komikeren Otto Jespersen, kollegaen Finn av Hans Morten Hansen og ungdommene av Glenn Erland Tosterud, Tomas Alf Larsen og Johanna Mørck. Filmen har også korte scener med humoristene Knut Nærum og Robert Stoltenberg. Trollfigurer og andre visuelle effekter i filmen er laget av VFX-studioene Gimpville og Storm Studios i Oslo, samt Superrune som stod for Raglefantsekvensen. Filmen hadde norsk premiere 29. oktober 2010.

Mye av filmens humor ligger i spenningspunktet mellom det fantastiske (trollene) og den byråkratiske forvaltningen av trollene gjennom «Trollsikkerhetstjenesten», forkortet TST. Filmen spiller på elementer fra naturvern, norsk rovdyrforvaltning og statlige «hemmelige tjenester».

Trollsikkerhetstjenesten er en fiktiv norsk statsetat. Etaten har ansvaret for viltforvaltningen av den norske trollbestanden. Etaten rykker ut og tilintetgjør troll som har brutt ut av sine revir og utgjør en trussel mot personer og landbruksinteresser, med en klar referanse til norsk rovdyrforvaltning. Etatens eksistens og virksomhet er hemmeligholdt. TST har også ansvar for innrapportering av troll som er avlivet. Etaten har kun en person som utfører feltarbeid, Hans (fremstilt av Otto Jespersen). Ifølge TST eksisterer følgende trollarter: Bergtroll, Skogstroll, og innenfor disse: Raglefant, Tusseladd, Rimtusse, Dovregubber, Jotner, Skrubler, Fossetasser, Møkkasnibler, Nuglebråtner, Bjønnsutter, Tikjafser, Berggrau, Skognessle, Skrikaroten .

 Markedsføring og mottakelse 
Filmen ble lansert internasjonalt under tittelen The Troll Hunter. Etter at filmen ble vist på festivaler for filmer i samme sjanger, har den fått flere begeistrede anmeldelser.Slashfilm: Magnet Picks up ‘The Troll Hunter’, 18/10-2010 I norsk presse har den fått jevnt over gode kritikker.

Filmen vant to priser under Amandaprisen 2011, blant dem publikumsprisen Folkets Amanda, to priser under Kanonprisen 2010 og har vunnet flere internasjonale priser.

 Henvisninger til troll i folkediktning 
Trolljegeren er spekket med henvisninger til troll-forestillinger hentet fra norsk folkloristikk og folkediktning. Det gjelder blant annet forestillingene om at det fins berg- og skogstroll (som igjen kan være tusseladder, rimtusser, dovregubber og jotner), at troll er store, har hale, kan ha flere hoder, kan lukte en «kristenmanns blod» og spiser stein. Et hovedpoeng i filmen er at troll sprekker eller forkalker når UV-stråler skinner på dem. Trolljegeren bruker kraftige blitz som stråler UV-Lys som våpen mot trollene i filmen.

Filmen har også referanser til folkeeventyret  «De tre bukkene Bruse» i partiet der tre geiter brukes som lokkemat for et troll under ei bru, og til eventyret «Askeladden som kappåt med trollet» når kameramannen spør om troll som vil kappete. Kampesteiner (flyttblokker) blir i filmen presentert som resultatet av kamper mellom skogs- og bergtroll. Selve framstillingene av trollene lener seg også på Theodor Kittelsens klassiske illustrasjoner til Asbjørnsen og Moes folkeeventyr.

 Priser og nominasjoner 
 Pris  Kategori  Nominert/vinner  Resultat Kanonprisen 2010 Beste produsent  John M. Jacobsen og Sveinung Golimo   Beste lyddesign  Baard Haugan Ingebretsen   Beste produksjonsdesign     Beste nyskaper  André Øvredal   Amandaprisen 2011 Beste mannlige skuespiller  Otto Jespersen   Beste filmmanus  André Øvredal   Beste visuelle effekter  , Filmkameratene og ,    Beste klipp     Folkets Amanda    Brussels International Fantastic Film Festival 2011 Honorable Mention     Silver Raven Award – Beste regi  André Øvredal   Newport Beach Film Festival 2011  Outstanding Achievement in Filmmaking  André Øvredal  Neuchâtel International Fantastic Film Festival Publiumsprisen     Narcisse Award – Beste film     Silver Méliès Award – Best European Fantastic Feature Film    Empire Award 2012  Best Horror    Saturn Award 2012  Beste internasjonale film    Fangoria Chainsaw Awards  Beste fremmedspråklige film   

 Referanser 

 Eksterne lenker 




Kategori:Filmer fra 2010
Kategori:Norske filmer fra 2010-årene
Kategori:Fiktive dokumentarfilmer
Kategori:Norske filmkomedier
Kategori:Norske fantasyfilmer
Kategori:Norske eventyrfilmer
Kategori:Norske skrekkfilmer
Kategori:Trollfilmer
Kategori:Filmer lagt til villmarksområder
Kategori:Vinnere av Folkets Amanda
Kategori:Amandaprisen 2011
Kategori:Filmer med vinnere av Kanonprisen‎
Kategori:Norskspråklige filmer